รับไว้ก่อน
ร่างกฎหมายจัดซื้อจัดจ้างใหม่ที่เพิ่งผ่านคณะรัฐมนตรี (ครม.) ที่กรมบัญชีกลางหวังจะใช้แก้ปัญหาทุจริต กำลังมีปัญหา
28 ก.ค. 2558

ร่างกฎหมายจัดซื้อจัดจ้างใหม่ที่เพิ่งผ่านคณะรัฐมนตรี (ครม.) ที่กรมบัญชีกลางหวังจะใช้แก้ปัญหาทุจริต กำลังมีปัญหา
ก่อนหน้านี้ ก็ถูกตั้งข้อสังเกตว่าระบบใหม่สร้างความสับสนให้กับหน่วยงานรัฐหลายแห่ง รวมทั้งเอกชนที่จะเข้าระบบมาขายสินค้าให้กับภาครัฐ
ล่าสุด สหภาพองค์การเภสัชกรรมถึงกับยกขบวนกว่า 100 คน ไปยื่นหนังสือคัดค้าน เพราะเดิมระเบียบสำนักนายกรัฐมนตรีกำหนดให้โรงพยาบาลของรัฐต้องจัดซื้อยาจากองค์การเภสัชกรรมก่อนเป็นลำดับแรก แต่ร่างกฎหมายใหม่เปิดทางให้ซื้อจากบริษัทเอกชนได้ด้วย
ปราณี มั่นคง ประธานสหภาพแรงงานฯ ระบุว่า ยาถือว่าเป็นสินค้าคุณธรรม ไม่สามารถเอามาประมูลจัดซื้อจัดจ้างแบบแข่งราคากันได้ เพราะการผลิตยาบางอย่างขององค์การเภสัชฯ เช่น วัคซีนไข้หวัดนกหรือน้ำเกลือในช่วงน้ำท่วมใหญ่กรุงเทพฯ องค์การเภสัชฯ ผลิตออกมาให้ไม่ขาดและไม่มีการปรับราคาด้วย
นอกจากคัดค้านแล้วยังยื่นข้อเสนอให้มีการกำหนดบทเฉพาะกาลไว้ท้ายร่างกฎหมาย ให้โรงพยาบาลรัฐยังคงต้องจัดซื้อยาและเวชภัณฑ์จากองค์การเภสัชฯ เหมือนเดิม
ด้านกรมบัญชีกลางก็ไม่ว่าอะไร ส่งเจ้าหน้าที่ไปรับหนังสือไว้พร้อมรับฟังปัญหาและข้อเสนอต่างๆ 
ส่วนจะแก้ไขหรือไม่ ต้องติดตาม 
เพราะร่างกฎหมายผ่าน ครม.ไปถึงมือกฤษฎีกาแล้ว